নিবন্ধের শুরুতেই বলেছি, ইদানীং ছেলেমেয়েরা বিয়ে করতে আগ্রহী হচ্ছে না। বাবা-মা বিয়ের কথা বললে তারা কৌশলে এড়িয়ে যায়। কেউ বলছে, আরো একটু ‘প্রতিষ্ঠিত’ হয়ে নেই। আবার কেউ বিয়ের ডেডলাইন দিচ্ছে আরো পাঁচ-সাত বছর পর। আপাতদৃষ্টিতে নম্র, ভদ্র এবং পরিপাটি বেশভূষার এসব তরুণ-তরুণীর সাজানো-গোছানো কথাবার্তা শুনলে বাবা-মা নির্বাক হয়ে যেতে বাধ্য। যে শ্রেণীর তরুণ-তরুণীর কথা বলছি, তারা মূলত শহুরে মধ্যবিত্ত, উচ্চমধ্যবিত্ত বা ধনিক শ্রেণীর প্রতিনিধিত্ব করে। তারা দেশী-বিদেশী নামকরা শিক্ষাপ্রতিষ্ঠান থেকে ডিগ্রি নিয়ে বাবা-মায়ের ব্যবসায় দেখাশোনা করছে নতুবা বড় কোনো বহুজাতিক কোম্পানিতে ভালো বেতনে চাকরি করছে। ওরা নিজেদের ব্যাপারে আপাতদৃষ্টিতে খুবই সচেতন এবং স্বার্থ আদায়ের ব্যাপারে অভিনব কৌশলী।